ประกาศคณะกรรมการกํากับหลักทรัพย์และตลาดหลักทรัพย์ที่ กน. 3/2542เรื่อง หลักเกณฑ์และวิธีการรับชําระหนี้ด้วยทรัพย์สินอื่นแทนการชําระหนี้ตามตราสารแห่งหนี้(ฉบับที่ 2) อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ ข้อ 1 ให้ยกเลิกความในข้อ 2 ข้อ 3 ข้อ 4 ข้อ 5 ข้อ 6 และข้อ 7 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 43/2541 เรื่อง หลักเกณฑ์และวิธีการรับชําระหนี้ด้วยทรัพย์สินอื่นแทนการชําระหนี้ตามตราสารแห่งหนี้ ลงวันที่ 15 พฤศจิกายน พ.ศ. 2541 และให้ใช้ความต่อไปนี้แทน " ข้อ 2 ในการจัดการกองทุนรวม บริษัทจัดการอาจรับชําระหนี้เพื่อกองทุนรวมด้วยทรัพย์สินอื่นที่มิใช่หลักประกันแทนการชําระหนี้ด้วยเงินสดตามตราสารแห่งหนี้หรือสิทธิเรียกร้องที่เกิดจากการประกอบธุรกิจของสถาบันการเงิน ในกรณีที่มีการผิดนัดชําระหนี้หรือมีพฤติการณ์ว่าผู้ออกตราสารแห่งหนี้หรือลูกหนี้ตามสิทธิเรียกร้องจะไม่สามารถชําระหนี้ได้ ทั้งนี้ ตามหลักเกณฑ์และวิธีการที่กําหนดในประกาศนี้ ข้อ 3 การรับชําระหนี้เพื่อกองทุนรวมด้วยทรัพย์สินอื่นที่มิใช่หลักประกันแทนการชําระหนี้ด้วยเงินสดตามตราสารแห่งหนี้หรือสิทธิเรียกร้องที่เกิดจากการประกอบธุรกิจของสถาบันการเงิน บริษัทจัดการจะกระทําได้ต่อเมื่อได้ระบุรายละเอียดเกี่ยวกับการรับชําระหนี้ด้วยทรัพย์สินดังกล่าวซึ่งอย่างน้อยต้องแสดงถึงแนวทางในการดําเนินการตามข้อ 6 ไว้ในโครงการจัดการกองทุนรวมหรือในโครงการจัดการกองทุนรวมที่แก้ไขเพิ่มเติม และการรับชําระหนี้ดังกล่าวต้องได้รับความเห็นชอบจากผู้ดูแลผลประโยชน์ หรือได้รับความเห็นชอบจากผู้ถือหน่วยลงทุนตามมติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนรวมนั้น ก่อนทุกครั้ง ข้อ 4 ในการขอความเห็นชอบจากผู้ดูแลผลประโยชน์หรือผู้ถือหน่วยลงทุนตามข้อ 3 บริษัทจัดการต้องระบุรายละเอียดเกี่ยวกับทรัพย์สินที่กองทุนรวมจะได้รับมาจากการรับชําระหนี้แทนการชําระหนี้ด้วยเงินสดตามตราสารแห่งหนี้หรือสิทธิเรียกร้องที่เกิดจากการประกอบธุรกิจของสถาบันการเงิน มูลค่าของทรัพย์สิน สิทธิในทรัพย์สินดังกล่าวของผู้ถือหน่วยลงทุน ค่าใช้จ่ายในการได้มาซึ่งกรรมสิทธิ์ในทรัพย์สิน ค่าใช้จ่ายในการบริหารทรัพย์สินหรือจํานวนเงินที่ตั้งสํารองเพื่อเป็นค่าใช้จ่ายในการบริหารทรัพย์สินกรณีกองทุนเปิด (ถ้ามี) ค่าใช้จ่ายในการจําหน่ายทรัพย์สินและการเฉลี่ยเงินคืนให้ผู้ถือหน่วยลงทุน พร้อมเหตุผลและความจําเป็นในการรับชําระหนี้และการตั้งสํารองดังกล่าว รวมทั้งต้องจัดให้มีหรือจัดทําเอกสารหลักฐานดังต่อไปนี้ (1) เอกสารหลักฐานซึ่งแสดงให้เห็นได้ว่ามีการผิดนัดชําระหนี้เกิดขึ้น หรือ (2) บทวิเคราะห์และเหตุผลประกอบบทวิเคราะห์ที่บริษัทจัดการจัดทําซึ่งแสดงให้เห็นได้ว่ามีพฤติการณ์ว่าผู้ออกตราสารแห่งหนี้หรือลูกหนี้ตามสิทธิเรียกร้องจะไม่สามารถชําระหนี้เกิดขึ้น ในกรณีที่มีการตั้งสํารองเพื่อเป็นค่าใช้จ่ายในการบริหารทรัพย์สิน ห้ามมิให้บริษัทจัดการนําเงินที่มีการตั้งสํารองไว้ดังกล่าวไปลงทุนหรือหาดอกผลโดยวิธีอื่นนอกจากการนําไปฝากไว้กับธนาคารพาณิชย์หรือธนาคารอื่นที่มีกฎหมายเฉพาะจัดตั้งขึ้น ข้อ 5 ในการรับชําระหนี้เพื่อกองทุนรวมด้วยทรัพย์สินอื่นที่มิใช่หลักประกันแทนการชําระหนี้ด้วยเงินสดตามตราสารแห่งหนี้หรือสิทธิเรียกร้องที่เกิดจากการประกอบธุรกิจของสถาบันการเงินตามที่ได้รับความเห็นชอบจากผู้ดูแลผลประโยชน์ บริษัทจัดการจะกระทําได้ต่อเมื่อผู้ดูแลผลประโยชน์ได้ตรวจสอบและแสดงความเห็นพร้อมเหตุผลว่าในขณะนั้นการรับชําระหนี้ด้วยทรัพย์สินดังกล่าวเป็นประโยชน์ต่อผู้ถือหน่วยลงทุนมากกว่าการถือตราสารแห่งหนี้หรือมากกว่าการลงทุนในสิทธิเรียกร้องนั้นไว้ ข้อ 6 เมื่อมีการรับชําระหนี้ด้วยทรัพย์สินอื่นที่มิใช่หลักประกันแทนการชําระหนี้ด้วยเงินสดตามตราสารแห่งหนี้หรือสิทธิเรียกร้องที่เกิดจากการประกอบธุรกิจของสถาบันการเงิน ให้บริษัทจัดการแจ้งรายละเอียดเกี่ยวกับทรัพย์สินที่ได้รับ มูลค่าทรัพย์สินดังกล่าว สิทธิในทรัพย์สินดังกล่าวของผู้ถือหน่วยลงทุน ค่าใช้จ่ายในการได้มาซึ่งกรรมสิทธิ์ในทรัพย์สิน ค่าใช้จ่ายในการบริหารทรัพย์สินหรือจํานวนเงินที่ตั้งสํารองเพื่อเป็นค่าใช้จ่ายในการบริหารทรัพย์สินกรณีกองทุนเปิด (ถ้ามี)ค่าใช้จ่ายในการจําหน่ายทรัพย์สินและการเฉลี่ยเงินคืนให้ผู้ถือหน่วยลงทุน ไปยังสํานักงาน รวมทั้งจัดให้มีรายละเอียดดังกล่าวไว้ที่สํานักงานใหญ่ สํานักงานสาขาของบริษัทจัดการ และสถานที่ติดต่อทุกแห่งของตัวแทนสนับสนุนที่ใช้ในการซื้อขายหน่วยลงทุน เป็นระยะเวลาอย่างน้อยสามสิบวันนับตั้งแต่วันถัดจากวันที่ได้รับทรัพย์สินนั้นมา และให้บริษัทจัดการและตัวแทนสนับสนุนชี้แจงให้ผู้ลงทุนทราบถึงข้อมูลดังกล่าวด้วย นอกจากการดําเนินการตามวรรคหนึ่งแล้ว ให้บริษัทจัดการดําเนินการเปิดเผยรายละเอียดตามวรรคหนึ่งตามวิธีการดังต่อไปนี้ด้วย (1) แจ้งเป็นหนังสือไปยังผู้ถือหน่วยลงทุนทุกรายที่มีชื่อในทะเบียนผู้ถือหน่วยลงทุน ณ วันที่ได้รับทรัพย์สินดังกล่าวมา ภายในสิบห้าวันนับตั้งแต่วันถัดจากวันที่ได้รับทรัพย์สินนั้นมา หรือ (2) ประกาศในหนังสือพิมพ์รายวันแห่งท้องถิ่นอย่างน้อยหนึ่งฉบับ ภายในสิบห้าวันนับตั้งแต่วันถัดจากวันที่ได้รับทรัพย์สินนั้นมา ในกรณีที่หน่วยลงทุนของกองทุนรวมเป็นหลักทรัพย์จดทะเบียนในตลาดหลักทรัพย์ หรือหลักทรัพย์ขึ้นทะเบียนในศูนย์ซื้อขายหลักทรัพย์ ให้บริษัทจัดการจัดส่งหนังสือสรุปข้อมูลที่เป็นสาระสําคัญตามวรรคหนึ่งให้ตลาดหลักทรัพย์หรือศูนย์ซื้อขายหลักทรัพย์ภายในวันทําการถัดจากวันที่ได้รับทรัพย์สินนั้นมา ทั้งนี้ ก่อนเวลาทําการที่ตลาดหลักทรัพย์หรือศูนย์ซื้อขายหลักทรัพย์กําหนด และเมื่อบริษัทจัดการได้ดําเนินการดังกล่าวแล้วให้หน้าที่ในการเปิดเผยรายละเอียดตามวิธีการที่กําหนดในวรรคสองเป็นอันสิ้นสุดลง ข้อ 7 ในกรณีที่ทรัพย์สินที่รับชําระหนี้เป็นอสังหาริมทรัพย์ บริษัทจัดการต้องจัดให้มีการประเมินค่าอสังหาริมทรัพย์โดยผู้ประเมินราคาทรัพย์สินตามหลักเกณฑ์ดังต่อไปนี้ (1) ก่อนการรับเอาอสังหาริมทรัพย์แทนการชําระหนี้ตามตราสารแห่งหนี้หรือ สิทธิเรียกร้องที่เกิดจากการประกอบธุรกิจของสถาบันการเงิน (2) ก่อนการจําหน่ายอสังหาริมทรัพย์ที่ได้มาจากการชําระหนี้แทน (3) ทุกสองปีนับตั้งแต่วันถัดจากวันประเมินค่าครั้งหลังสุด ความใน (1) และ (2) มิให้นํามาใช้บังคับในกรณีที่ได้มีการประเมินค่าอสังหาริมทรัพย์นั้นมาแล้วยังไม่พ้นกําหนดหกเดือนนับตั้งแต่วันถัดจากวันประเมินจนถึงวันที่ได้รับมาหรือจําหน่ายไปซึ่งอสังหาริมทรัพย์ดังกล่าว" ข้อ 2 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศ ณ วันที่ 14 มกราคม พ.ศ. 2542 นายธารินทร์ นิมมานเหมินท์ รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์